Herakleopolis Mikra

Herakleopolis Mikra (m.kreik. Ἡρακλεόπολις Μικρά, Hērakleopolis Mikra eli Ἡρακλέους πόλις μικρά / ἡ κατὼ, Hērakleūs polis mikra / hē katō, myös Σέθρον, Sethron; lat. Heracleopolis Parva, Heracleus, Heraclium, Sethrum) eli Per-Herishef-neb-Nen-nesu (egypt. Pr-Ḥrj-šf-nb-Nn-nsw) oli kaupunki muinaisessa Egyptissä. Se sijaitsi Ala-Egyptissä eli Niilin suistossa ja kuului Sethroiteen nomokseen, jonka pääkaupunki se ainakin jossakin vaiheessa oli. Herakleopolis Mikra, suomeksi ”Pieni Herakleen kaupunki”, sijaitsi Niilin itäisimmän suuhaaran eli Pelusiakos-suuhaaran länsipuolella lähellä Pelusionin kaupunkia, joka oli suuhaaran toisella puolella. Kaupungin egyptinkielinen nimi tarkoittaa ”Herishefin (Harsafeen), Nen-nesun herran, talo”. Kaupunki esiintyy vain myöhemmässä vaiheessa Egyptin historiaa. Kaupunkia ei tule sekoittaa eteläisempään Herakleopolis Megaleen (Heracleopolis Magna). Lähteet